'ธนชาต'อุ้มลูกค้าน้ำท่วมใต้
ธนชาตออกมาตรการ ตั้งหลักช่วยผู้ประสบภัยพายุปาบึก ให้พักชำระหนี้ 4 เดือน พร้อมดูแลรถเสียหาย บ้านพัง ขาดสภาพคล่อง
11 ม.ค. 2562

ธนชาตออกมาตรการ ตั้งหลักช่วยผู้ประสบภัยพายุปาบึก ให้พักชำระหนี้ 4 เดือน พร้อมดูแลรถเสียหาย บ้านพัง ขาดสภาพคล่อง
นายประพันธ์ อนุพงษ์องอาจ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารได้ออกมาตรการช่วยเหลือบรรเทาความเดือดร้อน และช่วยฟื้นฟูความเป็นอยู่และกิจการ ภายหลังน้ำลดให้ลูกค้าของธนาคารที่ประสบภัยจากพายุโซนร้อนปาบึก เพื่อ "ตั้งหลัก" และกลับมาใช้ชีวิตตามปกติได้อีกครั้งโดยเร็ว โดยมาตรการที่ออกมาครอบคลุมลูกค้าทุกด้านทั้งรถยนต์ บ้าน ธุรกิจ ตลอดจนกลุ่มที่ขาดสภาพคล่องที่อยู่ในพื้นที่ประสบภัยตามประกาศของทางการ
ทั้งนี้ ลูกค้ากลุ่มที่มีรถยนต์และใช้บริการสินเชื่อรถยนต์กับธนาคารที่ได้รับความเดือดร้อนขาดสภาพคล่องทางการเงินจากปัญหาพายุโซร้อนปาบึก สามารถขอพักชำระหนี้ได้สูงสุดไม่เกิน 120 วัน (4 เดือน) หรือขอขยายระยะเวลาการผ่อนเพื่อให้ค่างวดลดลง และสำหรับประชาชนทั่วไปที่มีรถยนต์เป็นของตัวเองแต่ต้องการเงินสดไปใช้จ่ายเพื่อบรรเทาความเดือดร้อน สามารถนำรถยนต์มาใช้บริการสินเชื่อรถแลกเงินได้ โดยธนาคารจะมอบสิทธิพิเศษให้ คือช่วย "ตั้งหลัก" ด้วยการรับเงินไปก่อน และเริ่มผ่อนงวดแรกในอีก 90 วัน
ส่วนผู้ที่ทำประกันภัยรถยนต์ภาคสมัครใจกับธนชาตประกันภัย และรถเสียหายจากภัยธรรมชาตินี้จะได้รับบริการรถยกฟรีไปที่อู่ พร้อมการประสานไปยังอู่รถยนต์และศูนย์บริการที่มีความเชี่ยวชาญในการจัดซ่อมรถยนต์ให้กับผู้ที่ทำประกันภัยรถ ประเภท 1, One Lite Plus, One Lite, Super Lite, 2 บวกจัดเต็มคุ้มครองน้ำท่วม, 2 บวกคุ้มครองน้ำท่วม และ 2 บวกโกลด์คุ้มครองน้ำท่วม หากรถเสียหายสามารถเคลมประกันได้ตามเงื่อนไขกรมธรรม์
ลูกค้าที่ใช้บริการสินเชื่อเคหะกับธนาคาร แม้บ้านไม่ได้รับความเสียหาย แต่ได้รับความเดือดร้อน สามารถขอพักชำระหนี้กับธนาคารได้นานสูงสุด 4 เดือน หรือขอปรับลดค่างวดได้นานสูงสุด 12 เดือน ตั้งแต่วันนี้ถึง 15 ก.พ. 2562 ส่วนลูกค้าประกันภัยที่ซื้อความคุ้มครองภัยจากลมพายุเพิ่มเติมกับธนชาตประกันภัย สามารถเคลมความเสียหายได้ตามเงื่อนไขกรมธรรม์
สำหรับลูกค้าเงินฝากของธนาคาร ธนชาตทุกประเภทบัญชีที่ผูกบัตรเดบิตและเปิดบัญชีในพื้นที่ 16 จังหวัดที่ประสบภัยจากพายุโซนร้อนปาบึก ฟรีค่าธรรมเนียมการกดถอนเงินผ่านตู้ ATM ของธนชาต และตู้ต่างธนาคารทุกธนาคารทั้งในเขตและข้ามเขต ตั้งแต่วันนี้ถึง 31 ม.ค. 2562
ด้านลูกค้าที่ใช้บริการ บัตรกดเงินสด สินเชื่อส่วนบุคคล สินเชื่อสารพัดนึก และได้รับความเดือดร้อนขาดสภาพคล่อง สามารถขอพักชำระหนี้กับธนาคารได้นานสูงสุดไม่เกิน 4 เดือน  ขณะที่เจ้าของธุรกิจที่ใช้บริการ สินเชื่อ เอสเอ็มอี และได้รับผลกระทบ สามารถขอพักชำระหนี้ได้นานสูงสุด 4 เดือน หรือขอปรับลดค่างวดได้นานสูงสุด 12 เดือน ผู้ที่สนใจเข้าโครงการตังหลักสามารถสอบถามได้ที่ธนาคารธนชาตทุกสาขา